3. การประกอบธุรกิจของแต่ละสายธุรกิจ

1.  ธุรกิจสื่อวิทยุกระจายเสียง

  วิทยุจัดเป็นอุปกรณ์เพื่อสาระและความบันเทิงที่มีราคาถูก เข้าถึงกลุ่มชนทุกระดับชั้น ไม่จำกัดอายุ
  การศึกษา และอาชีพ เจ้าของสินค้าและบริษัทโฆษณาต่างนิยมที่จะโฆษณาสินค้าผ่านสื่อวิทยุ
  เนื่องจากมีราคาต่ำ สามารถเพิ่มความถี่ในการเผยแพร่ได้สูง

  บริษัทฯ เน้นการบริหารคลื่นความถี่วิทยุ เอฟ เอ็ม ในพื้นที่เขตกรุงเทพมหานครและปริมณฑล
  ซึ่งเป็นพื้นที่ที่ได้รับความสนใจจากบริษัทโฆษณาและเจ้าของสินค้าเป็นอย่างสูง ทั้งนี้
  ในเขตพื้นที่ดังกล่าวมีคลื่นวิทยุทั้งสิ้นประมาณ 40 สถานี ส่วนใหญ่นำเสนอสาระบันเทิง
  โดยมุ่งเน้นเสียงเพลงเป็นหลัก

  คู่แข่งในธุรกิจนี้ที่สำคัญคือผู้ผลิตรายการเพลงที่มีฐานะเป็นเจ้าของค่ายเพลงด้วยเช่นกัน
  โดยบริษัทค่ายเพลงเหล่านี้จะใช้สื่อวิทยุในการโปรโมทศิลปินของตนเองเป็นหลัก อย่างไรก็ตาม
  คลื่นวิทยุที่บริษัทฯ ได้รับสัมปทานบริหารจะมีลักษณะเป็นสื่อกลาง บริษัทฯ
  นำเสนอผลงานเพลงของศิลปินโดยไม่จำกัดค่าย อีกทั้ง
  ยังจัดรูปแบบรายการของแต่ละคลื่นอย่างชัดเจน
  ทำให้สามารถนำเสนอสาระความบันเทิงได้ทุกแนว ทั้งลูกทุ่ง สตริง เพลงไทย และเพลงสากล
  ดังนั้น บริษัทจึงสามารถเข้าถึงกลุ่มผู้ฟังได้ทุกกลุ่ม ทุกรสนิยม ไม่จำกัดเพศ และวัย นอกจากนี้
  บริษัทฯ ยังมีกิจกรรม ต่าง ๆ เพื่อสร้างความสัมพันธ์กับผู้ฟังอย่างต่อเนื่อง

  รายได้หลักของกลุ่มธุรกิจสื่อวิทยุกระจายเสียง
  มาจากการสนับสนุนโฆษณาจากเจ้าของผลิตภัณฑ์และบริการต่าง ๆ

2.  ธุรกิจโทรทัศน์ระบบบอกรับสมาชิก

  ธุรกิจโทรทัศน์ระบบบอกรับสมาชิกของบริษัทฯ สามารถแบ่งออกได้เป็น 2 สายงาน คือ
  สายงานผลิตรายการเพื่อออกอากาศทางสไมล์เน็ตเวิร์ก และสายงานผลิตรายการแชนแนล (วี)
  ไทยแลนด์

1.  สไมล์เน็ตเวิร์ก (Smile Network)

  บริษัทฯ เป็นผู้ผลิตและให้บริการเนื้อหารายการสำหรับโทรทัศน์ระบบบอกรับสมาชิกภายใต้ชื่อ
  สไมล์เน็ตเวิร์ก
  โดยเป็นการจัดรูปแบบรายการสำเร็จให้แก่ผู้ประกอบการโทรทัศน์ระบบบอกรับสมาชิก
  (เคเบิลท้องถิ่น) ทั่วประเทศ ทั้งในเขตกรุงเทพมหานครและต่างจังหวัด โดยบริษัทฯ
  ผลิตรายการสาระและบันเทิง ที่มีคุณภาพและมีลิขสิทธิ์ถูกต้อง
  โดยมีประเภทเนื้อหารายการที่หลากหลาย เพื่อออกอากาศทางช่องรายการจำนวน 6
  ช่องของสไมล์เน็ตเวิร์ก รายการทั้งหมดเผยแพร่ออกอากาศด้วยระบบดิจิตอล ตลอด 24
  ชั่วโมงผ่านทางระบบดาวเทียม ให้คุณภาพของภาพที่ชัดเจนและเสียงที่คมชัด
  โดยมีการเข้ารหัสสัญญาณเพื่อเป็นการควบคุมการนำรายการไปใช้เพื่อป้องกันการละเมิดลิขสิทธิ์
  ทั้งนี้ ผู้ประกอบการโทรทัศน์ระบบบอกรับสมาชิกซึ่งทำสัญญาซื้อรายการจากบริษัทฯ
  จะสามารถรับรายการดังกล่าวและส่งออกอากาศไปยังผู้รับชมตามบ้านได้พร้อมกันทุกช่องทั่วประเทศ

  สำหรับสภาวการณ์แข่งขันในท้องตลาดนั้น บริษัทฯ ถือว่าเป็นผู้ผลิตรายใหญ่ โดยมีรายการทั้งหมด
  6 ช่อง ขณะที่ผู้ประกอบการรายอื่นในลักษณะเดียวกัน (ยกเว้นยูบีซี) มีจำนวนรายการเพียง 1-3
  ช่อง

  รายได้ของธุรกิจนี้
  มาจากค่าสมาชิกบอกรับรายการซึ่งได้จากผู้ประกอบการโทรทัศน์ระบบบอกรับสมาชิก
  (เคเบิลท้องถิ่น) และรายได้จากผู้สนับสนุนรายการ

2.  แชนแนล (วี) ไทยแลนด์ (Channel [V] Thailand)

  นอกจากสไมล์เน็ตเวิร์กแล้ว บริษัทฯ ยังได้ร่วมลงทุนกับบริษัทชั้นนำต่างประเทศ คือ บริษัท
  แชนแนล (วี) เนเธอร์แลนด์ นัมเบอร์ 1 บีวี จำกัดและสตาร์ เกาหลี
  ในการบริหารและผลิตรายการสำหรับแชนแนล (วี ) ไทยแลนด์
  เป็นสถานีเพลงที่ได้รับความนิยมสูงอย่างต่อเนื่อง ออกอากาศผ่านทางเคเบิ้ลทีวียูบีซี
  มุ่งเน้นกลุ่มเป้าหมายวัยรุ่น นำเสนอเพลงทั้งจากต่างประเทศและเพลงไทย
  เนื่องจากเป็นสถานีเพลงชั้นนำ จึงได้รับความร่วมมือเป็นอย่างดีจากค่ายเพลงต่างประเทศ
  และค่ายเพลงไทยต่าง ๆ ในการนำศิลปินมาร่วมรายการเพื่อโปรโมทช่อง
  รวมถึงส่งเสริมการจัดจำหน่ายของค่ายเพลงเองด้วย

  รายได้หลักของแชนแนลวีมาจากส่วนแบ่งรายได้ค่าสมาชิกจากยูบีซี
  นอกจากนี้ยังมีรายได้จากผู้สนับสนุนรายการ
  และรายได้จากกิจกรรมพิเศษที่แชนแนลวีเป็นผู้ดำเนินการ อาทิ การจัดคอนเสิร์ต เป็นต้น

3.  ธุรกิจสินค้าภาพยนตร์

  แบ่งเป็น 3 ประเภทหลัก คือ ภาพยนตร์ฉายในโรงภาพยนตร์
  ภาพยนตร์เพื่อความบันเทิงภายในบ้าน และ สินค้าอุปกรณ์ที่เกี่ยวข้อง

1.  ภาพยนตร์ฉายในโรงภาพยนตร์

  บริษัท บีเอ็นที เอ็นเตอร์เทนเม้นท์ จำกัด (มหาชน)
  นำภาพยนตร์ต่างประเทศที่คาดว่าจะได้รับความนิยมออกฉายในโรงภาพยนตร์
  ซึ่งมีทั้งลักษณะดำเนินการเองโดยตรง
  และดำเนินการผ่านบริษัทพันธมิตรผู้มีสายสัมพันธ์อันดีกับเครือโรงภาพยนตร์ต่าง ๆ

  คู่แข่งขันในอุตสาหกรรมนี้คือ
  ผู้ประกอบการซึ่งเป็นเจ้าของลิขสิทธ์ภาพยนตร์ต่างประเทศที่ได้รับสิทธิ์นำภาพยนตร์ออกฉายในโรงภาพยนตร์ได้
  และผู้ประกอบการสร้างสรรค์ภาพยนตร์ไทย
  ปัจจัยความสำเร็จของการนำภาพยนตร์ออกฉายมีหลายปัจจัย เช่น ความนิยมของผู้ชม
  ช่วงเวลาและจำนวนโรงภาพยนตร์ที่นำออกฉาย
  ซึ่งผู้ประกอบการต่างต้องประชาสัมพันธ์ภาพยนตร์ทางสื่อต่าง ๆ ทั้งสิ่งพิมพ์ วิทยุ โทรทัศน์
  และการออกฉายหนังตัวอย่างในโรงภาพยนตร์ก่อนการเข้าฉายจริงเพื่อสร้างกระแสความนิยม

  รายได้จากการนำภาพยนตร์เข้าฉายในโรงภาพยนตร์นั้นอาจแบ่งเป็น 2 ลักษณะ
  กรณีของโรงภาพยนตร์ในเขตกรุงเทพมหานคร บริษัทฯ
  จะได้รับค่าตอบแทนเป็นส่วนแบ่งจากรายได้การจำหน่ายบัตรชมภาพยนตร์
  หากเป็นการออกฉายในเขตต่างจังหวัด บริษัทฯ
  จะจำหน่ายฟิล์มภาพยนตร์ให้กับผู้ประกอบการโรงภาพยนตร์ต่างจังหวัดในราคาที่ตกลงระหว่างกัน
  หรือบางกรณีก็อาจแบ่งรายได้จากบัตรชมภาพยนตร์เช่นเดียวกับการฉายในเขตกรุงเทพมหานคร

2.  ภาพยนตร์เพื่อความบันเทิงในบ้าน (Home Entertainment)

  หมายความรวมทั้งสินค้าเพื่อการจำหน่ายและสินค้าสำหรับให้เช่า
  การที่มีผู้ประกอบธุรกิจนี้จำนวนมาก จึงมีการแข่งขันสูงเพื่อให้ได้มาซึ่งลิขสิทธิ์
  ส่งผลกระทบต่อราคาลิขสิทธิ์ภาพยนตร์ ทั้งนี้
  การได้มาซึ่งลิขสิทธิ์ภาพยนตร์ต่างประเทศของผู้ประกอบการในประเทศไทย แบ่งเป็น

-   ลิขสิทธิ์ภาพยนตร์ฮอลลีวู้ดในเครือเมเจอร์กรุ๊ปจากประเทศสหรัฐอเมริกา
      ซึ่งเป็นภาพยนตร์ต่างประเทศที่มีเงินลงทุนสูง ดารานำแสดงเป็นที่รู้จัก
      จะคัดเลือกผู้ประกอบการในประเทศไทยที่มีศักยภาพเพื่อนำลิขสิทธิ์ภาพยนตร์ไปผลิตเป็นสินค้าภาพยนตร์เพื่อเช่าหรือจำหน่าย

-   ลิขสิทธิ์ภาพยนตร์ต่างประเทศจากผู้สร้างสรรค์ผ่านเทศกาลภาพยนตร์ต่าง ๆ
      ซึ่งจะเป็นงานที่ที่ผู้สร้างสรรค์ ผู้ครอบครอง และผู้จัดจำหน่ายลิขสิทธิ์ทั่วโลกมารวมตัว
      เพื่อทำการซื้อขายลิขสิทธิ์ภาพยนตร์ทั้งในส่วนภาพยนตร์ที่ถ่ายทำเสร็จเรียบร้อยแล้ว
      และที่ยังเป็นโครงการจะถ่ายทำต่อไป ให้กับผู้สนใจทั่วไป

  ทั้งนี้ บริษัทฯ จัดหาลิขสิทธิ์ภาพยนตร์จากเทศกาลภาพยนตร์ต่าง ๆ
  สำหรับกลยุทธ์การแข่งขันของบริษัทฯ คือ การพยายามสร้างความแปลกใหม่ในตัวสินค้า อาทิเช่น
  การออกแบบปกสินค้าให้สวยงาม สะดุดตาผู้บริโภค และมีความแตกต่างจากคู่แข่งขัน
  การจัดรวมสินค้าขายเป็นชุดในราคาถูก
  การจัดทีมขายเข้าประชาสัมพันธ์และแนะนำสินค้าให้กับร้านค้าและร้านเช่าโดยตรง
  รวมถึงการหาช่องทางการจำหน่ายใหม่ ๆ เป็นต้น

3.  ภาพยนตร์เผยแพร่ทางโทรทัศน์ระบบบอกรับสมาชิก

  เพื่อเป็นการใช้ประโยชน์สูงสุดจากทรัพยากรที่บริษัทฯ มีอยู่ และเพิ่มช่องทางรายได้ บริษัทฯ
  จึงนำภาพยนตร์ที่ถือสิทธิ์มาออกอากาศเผยแพร่ทางรายการของโทรทัศน์ระบบบอกรับสมาชิกที่บริษัทฯ
  เป็นผู้ดำเนินการ

4.  ผลิตภัณฑ์เกี่ยวเนื่องแบ่งออกเป็น

    -   สินค้าออดิโอและวิดีโอ ประกอบด้วยสินค้าประเภทคอมแพ็กต์ดิสก์ เช่น ดีวีดี

    วีซีดี ซีดี ซีดีอาร์ เป็นต้น

-   ผลิตภัณฑ์อื่นๆ ที่ใช้ในการบำรุงรักษาเครื่องเล่นออดิโอเทป วีดีโอเทป และคอมแพ็กต์ดิสก์
      รวมทั้งกล่องพลาสติกบรรจุสินค้าเทป วีดีโอเทป และคอมแพ็กต์ดิสก์

-   นอกจากนี้ บริษัทฯ ยังรับจ้างผลิตสินค้าในลักษณะ OEM (Original Equipment
      Manufacturing) ให้กับห้างสรรพสินค้าขนาดใหญ่ อาทิ
      รับจ้างผลิตวิดีโอเปล่าเพื่อจำหน่ายในห้างสรรพสินค้าเทสโก้โลตัส

4.  ธุรกิจกิจกรรมพิเศษ

  ในรอบปี 2548 บริษัทฯ ได้จัดงานคอนเสิร์ตของศิลปินทั้งจากต่างประเทศ และศิลปินไทย
  ซึ่งได้รับกระแสตอบรับจากสื่อมวลชนและผู้ชมเป็นอย่างดี นอกจากนี้ บริษัทฯ
  ยังได้ร่วมจัดการแข่งขันฟุตบอลนัดพิเศษ ระหว่างทีมชาติไทย และทีมสโมสรรีล แมดริด
  จากประเทศอิตาลี